Elmeri Eronen

Elmeri Antero Eronen (s. 27. tammikuuta 1995 Turku) on suomalainen jääkiekkopuolustaja, joka pelaa Ruotsin SHL-liigan Timrå IK:ssa. Eronen laukoo oikealta.

Ura

Seuraura 
Eronen on Turun Palloseuran kasvatti. Hän voitti B-nuorten SM-hopeaa vuonna 2011 ja SM-pronssia vuonna 2012. Eronen oli kaudella 2011–2012 myös TPS:n eniten maaleja tehnyt puolustaja kymmenellä osumallaan.

Kaudella 2013–2014 Eronen debytoi TPS:n SM-liigajoukkueessa, jossa hän pelasi kaksi runkosarjaottelua ilman tehopisteitä. Eronen teki liigadebyyttinsä 14. helmikuuta 2014 Helsingin IFK:ta vastaan. Hänet merkittiin TPS:n kolmospuolustajapariin Jere Pullin viereen. Erosen runkosarja A-nuorissa jäi kuitenkin vain 26 ottelun mittaiseksi pohjeluun murtuman vuoksi. Kaudella 2014–2015 hän avasi maalitilinsä SM-liigassa ja Eronen teki liigauransa avausmaalin 20. tammikuuta 2015 vieraissa Rauman Lukkoa vastaan. Mikael Eklöf valitsi hänet ottelun legendojen tähtien kolmostähdeksi. Yhteensä Erosen tulokaskausi toi 27 runkosarjaottelussa tehot 1+4=5. Hän pelasi ison osan kaudestaan myös TPS:n A-nuorissa. Eronen voitti A-nuorten SM-liigan pudotuspelien puolustajien syöttöpörssin ja jakoi puolustajien pistepörssin voiton Bluesin Veeti Vainion kanssa seitsemällä syöttöpisteellään. Hän voitti kauden päätteeksi A-nuorten Suomenmestaruuden. Tammikuussa 2015 Eronen teki kaksivuotisen jatkosopimuksen TPS:n kanssa.

Ensimmäisellä kokonaisella SM-liigakaudellaan 2015–2016 Eronen teki 55 runkosarjaottelussa kuusi syöttöpistettä ja kahdeksassa playoff-ottelussa kaksi syöttöpistettä. Hän pelasi lähes koko kauden TPS:n ykköspuolustajaparissa Henrik Tallinderin kanssa. Kaudella 2016–2017 Eronen jakoi pudotuspeleissä TPS:n sisäisen tehotilaston voiton Harri Tikkasen kanssa lukemalla +4, kuten myös Mestarien liigassa kolmen muun pelaajan kanssa lukemalla +5. Tammikuussa 2017 hän teki joukkueen kanssa kaksivuotisen jatkosopimuksen.

Kaudeksi 2019–2020 Eronen siirtyi kaksivuotisella sopimuksella Hämeenlinnan Pallokerhoon. Hänen pelinsä nousi uudelle tasolle ja Eronen oli HPK:n tehokkain puolustaja tehoilla 9+23=32. Hän sijoittui koko SM-liigan puolustajien maalipörssissä toiseksi edellään vain HIFK:n Mikko Kousa sekä jakoi puolustajien pistepörssin viidennen sijan Ässien Jakob Stenqvistin kanssa. Kaudella 2020–2021 Eronen teki SM-liigan yhden kauden piste-ennätyksensä tehoilla 9+31=40, joilla hän oli HPK:n kolmanneksi paras pistemies. Eronen jakoi koko liigan puolustajien syöttöpörssin voiton Lukon Robin Pressin kanssa ja sijoittui puolustajien pistepörssissä toiseksi hänen jälkeensä. Hän voitti myös joukkueensa sisäisen tehotilaston lukemalla +14. Eronen palkittiin kauden päätteeksi SM-liigan herrasmiespelaajana Raimo Kilpiö -palkinnolla. Hän oli myös kolmen parhaan ehdokkaan joukossa ehdolla parhaalle puolustajalle myönnettävän Pekka Rautakallio -palkinnon voittajaksi. Eronen sijoittui äänestyksessä kolmanneksi, kun palkinnon voitti lopulta Lukon Robin Press.

Eronen palasi kaudeksi 2021–2022 kaksivuotisella sopimuksella kasvattajaseuraansa Turun Palloseuraan. Hänet nimettiin joukkueen varakapteeniksi. Eronen oli tehoilla 4+24=28 TPS:n paras syöttäjä, neljänneksi paras pistemies ja tehokkain puolustaja. Hän voitti kauden päätteeksi SM-hopeaa. Erosen TPS-sopimukseen sisältyi ulkomaanoptio ensimmäisen kauden jälkeen. Hän siirtyi kaudeksi 2022–2023 vuoden mittaisella sopimuksella Ruotsin SHL-liigan Timrå IK:hon.

Maajoukkueura 
Eronen on pelannut Suomen A-maajoukkueessa kymmenen ottelua tehden yhden maalin. Hän teki A-maajoukkuedebyyttinsä Channel One Cupin 12. joulukuuta 2019 Plzeňissä pelatussa avausottelussa Tšekkiä vastaan. Hänet merkittiin Suomen kolmospuolustajapariin hänen kanssaan HPK:ssa pelanneen Niklas Frimanin viereen. Eronen keräsi ottelussa myös yhden kahden minuutin jäähyn estämisestä. Ensimmäisen A-maajoukkuemaalinsa hän teki Karjala-turnauksessa 5. marraskuuta 2020 Helsingin Hartwall Arenassa alle 20-vuotiaiden maajoukkuepelaajista koottua Venäjää vastaan. Eronen putosi viimeisten joukossa Suomen lopullisesta MM-joukkueesta vuoden 2021 turnaukseen.

Eronen on pelannut myös kahdeksan nuorten ja 11 poikien maaottelua.

Muuta 
Eronen valmistui ylioppilaaksi Kerttulin lukiosta keväällä 2016. Hänen isänsä Kimmo Eronen on entinen jääkiekkopuolustaja, joka oli omalla urallaan voittamassa TPS:n kolmea peräkkäistä Suomenmestaruutta vuosina 1999–2001. Hän voitti myös yhden Ruotsin- sekä Tanskan-mestaruuden.

Tilastot

Lähteet

Viitteet 

Suomalaiset jääkiekkoilijat
Raimo Kilpiö -palkinnon voittajat
Timrå IK:n pelaajat
Vuonna 1995 syntyneet
Elävät henkilöt